
Posisjonsnotat: Forskningspolitikk for konkurransekraft
Norsk Industri mener: 
· Forskning og innovasjon er avgjørende for produktivitetsvekst og omstillingsevne i industrien. Norge må øke satsingen på forskning for å sikre industriens konkurransekraft.
· Forskningspolitikken, og ressursene som brukes på forskning, skal bidra til å skape flere arbeidsplasser, mer verdiskaping, høyere produktivitet og økte inntekter til samfunnet.
· Den næringsrettede forskningen under Norges forskningsråd må i større grad bidra til involvering av industri og næringsliv for å sikre relevante programmer og utlysninger.
· Deltagelse i Horisont Europa og det europeiske konkurranseevnefondet er avgjørende for at norsk industri skal få tilgang til viktige kunnskapsmiljøer, teknologi og verdikjeder.

Norsk Industris anbefalinger:
· Offentlige investeringer til næringsrettet forskning og innovasjon må økes til 1,25 % av BNP innen 2030. Virkemidler som utløser økt FoU-innsats i næringslivet må prioriteres.
· Andelen av offentlige forskningsmidler som forvaltes gjennom Forskningsrådet må økes.
· Det bør vurderes hvordan næringsrettede virkemidler best kan innrettes slik at gevinster fra forskning som gjennomføres i størst mulig grad også operasjonaliseres i industrien.
· Norsk Industri vil bidra til å mobilisere industrien til søknader om større forskningssentre, etc., der forskning kan sette industrien i stand til å nå politiske mål, f.eks. innen produktivitetsvekst, konkurransekraft, autonomi, klima og miljø, sirkulær økonomi, mv.

Mer forskning for økt konkurransekraft
Forsking er avgjørende for å fremskaffe ny kunnskap. Ny kunnskap gir muligheter for investeringer som fører til innovasjon, produktivitetsvekst, klima- og miljøforbedringer i industrien. De samlede FoU-investeringene i Norge har hatt kontinuerlig vekst de siste 50 årene. Likevel er investeringene lavere enn i flere land vi samarbeider og konkurrerer med.[footnoteRef:1]  [1:  Kunnskapsdepartementet, 2025: Statsbudsjettet. Prop 1S (2025-2026):  https://www.regjeringen.no/no/dokumenter/prop.-1-s-20252026/id3123553/?ch=3 ] 


Ett av de overordnede politiske målene i forskningspolitikken er at den totale utførte FoU-innsatsen i Norge skal utgjøre minst 3 % av BNP innen 2030, der 1 % skal finansieres av det offentlige og 2 % av næringslivet. I 2026 utgjør de offentlige bevilgningene til forskning ca. 0,95 % av BNP (og i overkant av 1 % av BNP dersom Skattefunn-ordningen inkluderes). Totalt ligger den samlede FoU-innsatsen i Norge på i underkant av 2 % av BNP[footnoteRef:2]. En økning av forskningsinnsatsen er altså nødvendig for å nå de vedtatte målene i forskningspolitikken. [2:  Anslagene for næringslivets FoU-innsats er imidlertid upresis fordi reell kostnad for bedriftene er betydelig høyere enn hva som regnes som egeninnsats. Timeraten for industriell «in-kind» har vært uendret siden 2011.] 


Norsk Industri vil derfor øke de offentlige investeringene til næringsrettet forskning og innovasjon til 1,25 % av BNP fram mot 2030 og prioritere virkemidler som utløser økt FoU-innsats i næringslivet. Den næringsrettede forskningen under Norges forskningsråd må i større grad bidra til involvering av industrien for å sikre relevante programmer og utlysninger.

Staten kan også bidra til økt forskningsinnsats i næringslivet ved å vri en større andel av forskningsmidlene mot de ordningene i Forskningsrådet som krever at bedriftene selv investerer, og som stimulerer til samarbeid mellom forskningsmiljøer, institutter og bedrifter.
Endelig er det viktig at prioriteringer i forskningspolitikken og i offentlige forskningsbevilgninger understøtter andre nærings- og miljøpolitiske ambisjoner. For eksempel kan forskning brukes til å sette industrien i stand til å nå politiske mål, f.eks. innen produktivitetsvekst, konkurransekraft, eksport, autonomi, klima, miljø og sirkulær økonomi.

Et forskningssystem som virker for næringslivet
Offentlige bevilgninger til forskning utgjør ca. 51. mrd. i 2026.[footnoteRef:3] Tilsvarende utgjorde næringslivets forskningsinnsats ca. 46 mrd. kr (i 2024), hvorav industrien brukte ca. 14 mrd. kr.[footnoteRef:4] Offentlige midler til forskning bevilges fra flere departement. Det er Kunnskapsdepartementet som står for de største bevilgningene (26 mrd. kr.) etterfulgt av Helse- og omsorgsdepartementet (7 mrd. kr.), Nærings- og fiskeridepartementet (5,4 mrd. kr), Digitaliserings- og forvaltningsdepartementet (2,6 mrd. kr), Forsvarsdepartementet (2 mrd. kr) og Klima- og miljødepartementet (1,6 mrd. kr). Forskningsrådet forvalter kun ca. 11 mrd. kr. av departementenes forskningsmidler[footnoteRef:5]. Mesteparten av forskningsmidlene tildeles direkte til universitetet og høyskoler, institutter eller underliggende direktorater og foretak.  [3:  Kunnskapsdepartementet, 2025: Statsbudsjettet. Prop 1S (2025-2026). Tabell 5-1.]  [4:  https://www.ssb.no/teknologi-og-innovasjon/forskning-og-innovasjon-i-naeringslivet/statistikk/forskning-og-utvikling-i-naeringslivet ]  [5:  https://www.forskningsradet.no/om-oss/ ] 


Norsk Industri mener at andelen av de offentlige forskningsmidlene som forvaltes gjennom Forskningsrådet bør trappes opp fra i overkant av 20 % i dag, til opp mot 30 %. Én stor fordel med å kanalisere en større andel av forskningsmidlene gjennom Forskningsrådet er at dette både trigger konkurranse om prosjektmidlene og utløser forskningsinnsats fra næringslivet. 

Rettighetsbaserte ordninger som SkatteFUNN må videreføres og videreutvikles som et viktig virkemiddel for å utløse forskning og innovasjon i næringslivet. SkatteFUNN skal senke terskelen for at bedriftene forestå egne FoU-investeringer.[footnoteRef:6] Dette er en ubyråkratisk ordning som gir forutsigbarhet for industri som ønsker å satse på forskning, fordi ordningen er rettighetsbasert og ikke bygger på subjektive eller teknologisk selektive vurderingskriterier. [6:  https://www.forskningsradet.no/skattefunn/] 


Sentre for forskningsdrevet innovasjon, grønn plattform og IPN
Det er etablert en rekke sentre for forskningsdrevet innovasjon (SFI)[footnoteRef:7]. Langsiktige forskningssentre som SFI er viktige fordi de bygger kompetanse, styrker samarbeidet mellom forskningsmiljøene og industrien og gir grunnlag for innovasjon og verdiskapning. Fordelen med etablering av større forskningssentre er blant annet kontinuitet og langsiktighet i forskningen, langsiktige forskningssamarbeid mellom forskningsmiljøer, institutter og bedrifter og muligheter til å skape et miljø av phd-studenter, med koblinger mot næringslivet. Behovet for nye SFI-utlysninger, eller evt. dedikerte senterutlysninger rettet mot prioriterte bransjer eller forskningsområder, bør kontinuerlig vurderes, gjerne sammen med industrien.  [7:  Se https://www.forskningsradet.no/finansiering/hva/sfi/ ] 


Store samarbeidsprosjekter, slik man har i eksempelvis Grønn Plattform, er et annet viktig virkemiddel for å løfte større forsknings- og innovasjonsprosjekter i industrien. Grønn Plattform er en felles konkurransearena i regi av Forskingsrådet, Innovasjon Norge og SIVA, der bedrifter og forskingsinstitutt kan få støtte gjennom tre år til å gjennomføre forskings- og innovasjonsdrevet grønn vekst og omstilling. I tillegg er det viktig at Forskningsrådet vektlegger næringslivets egne FoU-prosjekt gjennom ordningen Innovasjonsprosjekt i næringslivet (IPN), og at myndighetene bidrar til å øke kommersiell bruk av forskning som får offentlig støtte. IPN-prosjekter fordrer at 50 % av prosjektkostnadene dekkes av næringslivspartnere, og bidrar derfor til målet om økt forskningsinnsats fra næringslivet.

Økt samarbeid mellom universiteter/høyskoler og industrien
Universitets- og høyskolesektoren tildeles nesten én tredel av de totale forskningsbevilgningene årlig (30 av 94 mrd. i 2024)[footnoteRef:8]. Næringslivets forskningsinnsats gjennom universiteter og høyskoler utgjør imidlertid bare 0,7 mrd. kr. (ca. 2 % av de totale forskningsmidlene).[footnoteRef:9] Det er altså et stort potensialt for økt samarbeid mellom industrien og universitetsmiljøene. Det er viktig at universitets- og høyskolesektoren og næringslivet finner sammen i prosjekter som har gjensidig interesse og som bidrar til produktivitetsvekst og verdiskapning. Det bør vurderes hvordan finansieringssystemet kan gi sterkere insentiver til samarbeid mellom universiteter og næringslivet, f.eks. ved at RBO-midler ved universitetene (resultatbasert omfordeling) også kan brukes til å intensivere økt næringslivssamarbeid, i stedet for å fordeles kun basert på oppnådde resultater innen forskning og utdanning[footnoteRef:10].  [8:  https://www.ssb.no/teknologi-og-innovasjon/forskning-og-innovasjon-i-naeringslivet/statistikk/forskning-og-utvikling-for-alle-sektorer ]  [9:  https://www.ssb.no/teknologi-og-innovasjon/forskning-og-innovasjon-i-naeringslivet/statistikk/forskning-og-utvikling-i-universitets-og-hogskolesektoren ]  [10:  F.eks. antall studiepoeng, avlagte doktorgrader eller innhentede eksterne forskningsmidler] 


Et annet tiltak for å styrke industriens samarbeid med universitets- og høyskolesektoren er å støtte opp om flere nærings-PhD kandidater. Et nærings-PhD-prosjekt er et samarbeid mellom en bedrift og et universitet/en høyskole om en problemstilling som er direkte relevant for bedriften. Ordningen bidrar til forskningsbasert utvikling med utgangspunkt i bedriftenes behov, som i mange tilfeller lettere kan føre frem til konkrete forbedringer og investeringer.

Fra forskning til verdiskapning
Norge har høy verdiskaping, og er ett av verdens rikeste land. Norge har høy produktivitet per innbygger sammenlignet med andre OECD-land, lav arbeidsledighet og høy velferd. En produktiv og konkurransedyktig industri er sentralt for å skape verdier og velstand. Norge er også et land med høy teknologiaksept, og er blant de beste i Europa på modenhetsindekser om digitalisering. Samlet er det altså lagt et godt grunnlag for å styrke industriens muligheter og evne til å ta i bruk ny kunnskap og teknologi, samt utvikling av attraktive arbeidsplasser.

Samtidig har Norge hatt svakere økonomisk vekst enn mange sammenlignbare land de siste årene. Produktivitetsveksten har også vært avtagende over tid. For norsk industri samlet var årlig produktivitetsvekst i snitt 1,5 % mellom 2005-2014, mens den var 0,4 % i 2015-2024.[footnoteRef:11] I Perspektivmeldingen fra 2024 anslås en produktivitetsvekst for markedsrettede næringer i fastlandsøkonomien på 0,9 % fremover.[footnoteRef:12] Der er et mål at forskning i økende grad fører til bærekraftig vekst, økt konkurransekraft, utvikling av ny virksomhet og flere patentsøknader. [11:  Norsk Industri, Fellesforbundet og Styrke, 2026: Strategi for vareproduserende industri. Se kap. 5 i strategien. https://vareproduserende.no/innhold/#kapittel5 ]  [12:  Finansdepartementet, 2024: Meld. St. 31 (2023–2024) - Perspektivmeldingen 2024. https://www.regjeringen.no/no/dokumenter/meld.-st.-31-20232024/id3049290/] 


Dette innebærer at økte investeringer i forskning og teknologi må til for å øke bedrifters innovasjonsevne og utvikling av nye produkter og tjenester. En større andel av midlene bør gå til prosjekter der resultater fra forskningen kan absorberes i næringslivet raskt. Dette vil gi samfunnsgevinster, også på kort sikt. Forskingsrådet må samarbeide med andre aktører i det næringsrettede virkemiddelapparatet for å styrke verdikjeden fra forsking til marked, slik det er lagt til grunn i langtidsplanen for forskning og høyere utdanning.[footnoteRef:13] Det er viktig at det finnes gode incentiver for å operasjonalisere resultater fra forskningen i næringslivet. I praksis betyr dette at Innovasjon Norge, Enova og SIVA må ha treffsikre ordninger med tilstrekkelig risikoavlastning til prosjekter der målet er forskningsbasert vekst gjennom kommersialisering av nye produkter, prosesser og teknologi. Miljø, klima, sirkulær økonomi, sikkerhet, beredskap og kontroll på kritiske industrielle verdikjeder er eksempler på samfunnshensyn som samlet bør vektlegges i hele det næringsrettede virkemiddelapparatet. [13:  Kunnskapsdepartementet, 2022: Meld. St. 5 (2022–2023) - Langtidsplan for forskning og høyere utdanning 2023 - 2032. https://www.regjeringen.no/no/dokumenter/meld.-st.-5-20222023/id2931400/ ] 


Europeisk samarbeid
Deltakelse i EUs rammeprogram for forsking og innovasjon - Horisont Europa – og det europeiske konkurranseevnefondet er den største enkeltsatsingen fra norske myndigheter innen internasjonalt forskings- og innovasjonssamarbeid. Deltagelse gir tilgang til markeder, teknologi og verdikjeder. Norsk Industri mener at det er viktig at Norge prioriterer å delta i europeisk forskningssamarbeid, slik at næringslivet i Norge får de samme mulighetene som europeiske konkurrenter. EUs satsninger har i stadig større grad mål om å bidra til økt industriell konkurransekraft og strategisk autonomi. Forskning sees på som et virkemiddel for økt produktivitetsvekst, samtidig som industri må omstille seg til mer bærekraftig produksjon. 

EU-kommisjonen la i 2025 frem forslag til et nytt europeisk konkurranseevnefond (ECF) og nytt Horisont Europa fra 2028[footnoteRef:14]. Fondet, som har et foreslått budsjett på ca. 400 mrd. euro, skal fungere som en katalysator for private og offentlige investeringer. Fondet vil ha en sterk tilknytning til forskningsprogrammer som Horisont Europa og vektlegger bl.a. ren energiomstilling og avkarbonisering, digital omstilling, helse, bioteknologi, landbruk og bioøkonomi og forsvar og romfart. Norsk Industri mener at Norge må prioritere å delta fullt ut i EUs nye konkurranseevnefond. Dette betyr at Norges økonomiske bidrag til de europeiske forskningsprogrammene vil øke betraktelig. Samtidig sikrer bred deltakelse at norske bedrifter ikke bare får tilgang til forskningsmidler, men også til kompetanse, testfasiliteter, standarder, sikkerhets- og beredskapssamarbeid og europeiske verdikjeder, fra forskning og innovasjon til kommersialisering og marked. I tillegg henter norske aktører hjem betydelige midler fra EUs forskningsprogrammer, som overstiger Norges økonomiske bidrag.  [14:  https://single-market-economy.ec.europa.eu/access-finance/european-competitiveness-fund_en ] 


Ny langtidsplan for forskning og innovasjon
Regjeringen har startet et arbeid for å legge frem en ny langtidsplan for forskning og innovasjon. Målet er at forskningen i større grad skal styrke Norges konkurransekraft og innovasjonskraften i norsk økonomi.[footnoteRef:15] Norsk Industri er positive til at det skal legges frem en ny langtidsplan og til Regjeringens mål om å knytte forskningspolitikken nærmere til arbeidet med å fremme innovasjon, omstilling og konkurransekraft. Vi mener at langtidsplanen må: [15:  https://www.regjeringen.no/no/aktuelt/regjeringen-vil-endre-norsk-forskning-vil-ha-mer-innovasjon-og-ta-forskningen-raskere-i-bruk/id3166717/ ] 

· styrke forskningens bidrag til produktivitet og konkurransekraft 
· prioritere virkemidler som utløser mer FoU i næringslivet 
· styrke samarbeidet mellom næringsliv og forskningsmiljøer 
· legge til rette for rask utvikling og bruk av muliggjørende teknologier som KI og kvanteteknologi.

En ny langtidsplan for forskning og innovasjon bør vektlegge forskningens betydning for å nå målene om økt produktivitetsvekst og omstillingsevne i industrien. Generelt vil det være viktig at forskning bidrar til den landbaserte industrien i økende grad utvikler og tar i bruk nye og innovative teknologier innen blant annet kunstig intelligens, kvanteteknologi, avanserte materialer og andre fremvoksende teknologier. Den nye langtidsplanen bør også prioritere virkemidler som utløser økt FoU-innsats i næringslivet må prioriteres og vurdere konkrete tiltak for å styrke samarbeidet mellom næringslivet og universitets- og høyskolesektoren. 

Vi vil konkretisere våre innspill til arbeidet med den nye langtidsplanen i løpet av 2026.

image1.png
4’::) Norsk Industri




